De la data publicării, operatorii economici care figurează în listă nu mai pot desfăşura activităţi specifice agenţiilor de turism, conform prevederilor legale, precizează instituţia. Comunicatul nu precizează ce se va întâmpla cu turiştii care au achiziţionat deja vacanţe.

Un comunicat al ANT precizează că este interzisă, potrivit prevederilor legale, „desfăşurarea de activităţi turistice specifice agenţiilor de turism de către operatorii economici cu licenţa de turism expirată sau fără deţinerea poliţei valabile de asigurare privind asigurarea rambursării cheltuielilor de repatriere şi/sau a sumelor achitate de turişti pentru achiziţionarea serviciilor/pachetelor de servicii turistice, în cazul insolvabilităţii sau a falimentului agenţiei de turism”.

Lista agenţiilor de turism care nu au făcut dovada deţinerii poliţei valabile de asigurare privind asigurarea rambursării cheltuielilor de repatriere şi a sumelor achitate de turişti pentru achiziţionarea serviciilor sau pachetelor de servicii turistice, în cazul insolvabilităţii sau a falimentului agenţiei de turism, precum şi cuprinsul primei notificări de intrare în legalitate apare pe site-ul www.turism.gov.ro.

Direcţia Generală Control şi Autorizare Turism din cadrul Autorităţii Naţionale pentru Turism a notificat pentru a doua oară toţi operatorii economici care nu au făcut dovada poliţei de asigurare valabile, printr-o scrisoare personalizată recomandată şi prin publicarea conţinutului notificării şi a listei agenţiilor de turism notificate.